PROGRAM NO: 217 WIGATINIPUN NINDAKEN PAPRIKSAN TEKANAN DARAH / PITADOS NGANTOS DUMUGI AJAL Pamiyarsa ingkang dipun sihi dening Gusti. Bingah sanget ing kalodangan menika kita saget pepanggihan malih wonten ing salebeting giyaran adicara cahyaning Agesang. Panganjab kula, panjenengan ing kahanan ingkang sae, badan panjenengan sehat lan karahayon ingkang saking gusti tansah mayungi gesang panjenengan sakbrayat. Saking studio kula ibu. Lilik kaliyan ibu. arin, ngaturaken sugeng midhangetaken. Adicara menika. Pamiyarsa. Nindakaken papriksan kangge njagi kesarasaning badan menika wigati kita tindakaken, umpaminipun nindakaken papriksan tekanan darah, kangge mangertosi tekanan darah ing badan kita. Kathah-kathahipun tiyang ingkang nandhang tekanan darah tinggi menika wiwitanipun mboten kraos, ujug-ujug ing wekdal priksa dhateng dokter dipun mangertosi menawi tekanan darahipun inggil, lan kala-kala sampun nuwuhaken gangguan tumrap kesarasan ing badanipun. Lan kathah tiyang ingkang mboten purun priksa tekanan darahipun amargi ajrih menawi mangertos, menawi piyambakipun nandhang tekanan darah tinggi, kamangka mangertosi tekanan darah menika wigati sanget tumrap kesarasaning badan. Nah ing pepanggihan menika kula badhe ngaturaken katrangan wigatinipun nindakaken papriksan tekanan darah, mangga dipun pidhangetaken. Pamiyarsa. Nembe-nembe menika kula nglayat kakungipun rencang kula seda dadakan, ing wekdal kula tengkletaken dhateng rencang kula kakungipun nandhang hipertensi. Lajeng dhawah ing kamar mandi, lan dumadakan seda. Lajeng wonten ugi rencang kula sanesipun ingkang dumadakan tangan kiwanipun mboten saget dipun obahaken, ing wekdal dipun priksa dening dokter ing nggriya sakit, dokter ngendikan menawi rencang kula kalawau nandhang strok, amargi tekanan darahipun inggil utawi nandhang hipertensi. Inggih pamiyarsa, pancen ing wekdal-wekdal menika tiyang ingkang nandhang hipertensi utawi tekanan darah tinggi sansaya kathah. Kathah ingkang nandhang sakit jantung amargi tekanan darahipun inggil, wonten ingkang nandhang sakit ing ginjalipun amargi nandhang tekaanan darah tinggi lsp. Pramila menika pamiyarsa kita mangertosi tekanan darah kita, menika wigati sanget. Priksa tekanan darah menika wikagati sanget kita tindakaken sakderengipun kita nandhang sakit ingkang sanesipun. Awit limrahipun tiyang ingkang nandhang tekanan darah tinggi menika kawitanipun mboten kraos, ujug-ujug ing wekdal nindakaken papriksan tekanan darahipun sampun
inggil lan sampun nuwuhaken gangguan tumrap kesarasan ing badanipun. Kahanan ingkang kados makaten menika ingkang mbebayani. Pancen tekanan darah ingkang inggil terus-terusan menika saget nuwuhaken sakit jantung, strok lan sanes-sanesipun. Pamiyarsa. Perlu kita mangertosi menawi tekanan rah ingkang aman menika sakngandhapipun 140/90, nanging tumrap tiyang ingkang sampun sepuh amargi faktor umur saget 150/90 taksih saget dipun wastani aman, menawi mboten nuwuhaken gangguan tumrap kesarasan ing badanipun. Lajeng kados pundi nyegah supados mboten nandhang hipertensi? Kangge nyegah dumadosipun hipertensi ingkang kedah kita tindakaken inggih menika nindakaken pola hidup sehat, inggih menika dhahar ingkang sehat, kathah dhahar sayuran lan buah-buahan, ngirangi dhahar tetedhan ingkang ngandhut lemak, lan goreng-gorengan, nindakaken olah raga kanthi teratur, ampun stress, lan ampun ngrokok. Lan nindakaken papriksan tekanan darah supados menawi mangertos tekanan darahipun inggil saget enggal-enggal dipun prantasi. Pamiyarsa. Priksa tekanan darah menika wigati dipun tindakaken, supados enggal dipun mangertosi ing wekdal kita nandhang tekanan darah tinggi, kanthi makaten mboten ngantos nandhang sakit sanesipun ingkang saget kajalaran awit tekanan darah ingkang inggil. Lan sakmenika sampun kathah posyandu lansia, ingkang ing ngriku ugi ngawontenaken papriksan tekanan darah gratis. Pramila mangga kita wiwit migatosaken kesarasaning badan kita kanthi cara nindakaken papriksan tekanan darah, supados kita saget kaendhanan saking penyakit-penyakit ingkang mbebayani ing gesang kita. Lan tumrap panjenengan ingkang sampun dipun mangertosi nandhang tekanan darah tinggi ampun sedih lan nglokro, kedah tetep semangat, tetep nindakaken pola hidup sehat lan priksa dhateng dokter kanthi ajeg. Makaten pamiyarsa katrangan ingkang saget kula aturaken, mugi maedahi ing gesang panjenengan. Pamiyarsa. Selajengipun kita badhe sesarengan kaliyan Ibu Arin, ingkang kados ing padatan badhe ngaturaken gegilutan, ingkang ing pepanggihan menika kaparingan irah-irahan pitados ngantos dumugi ajal. Mangga dipun semak. Pamiyarsa. Ing gesang menika kita asring ngadhepi manekawerni pepalang ingkang awrat, ingkang wonten gegayutanipun kaliyan prakawis iman kapitadosan. Wonten kathah prakawis ing gesang menika ingkang murugaken iman kapitadosan kita dados ringkih. Prakawis ingkang wonten gegayutanipun kaliyan bencana alam kala-kala saget dados pepalang tumrap iman kapitadosan kita. Menapa kita
taksih pitados dhumateng Gusti Yesus ing wekdal kita ngadhepi bencana alam ingkang awrat ? Lajeng prakawis ing babagan ekonomi utawi ingkang wonten gegayutanipun kaliyan kabetahaning gesang, ugi asring dados pepalang tumrap iman kapitadosan kita. menapa kita tetep ngrantos janjinipun Gusti, ing wekdal kita ngadhepi prakawis ekonomi, ing wekdal kita mboten gadhah arta, ing wekdal kita dipun kendelaken saking pendamelan kita lsp. Lajeng prakawis katresnan kala-kala ugi dados pepalang tumrap iman kapitadosan kita, menapa kita taksih tetep saget njagi iman kapitadosan kita ing wekdal tiyang ingkang kita tresnani ngajak kita nyelaki iman kapitadosan kita? Taksih wonten kathah prakawis ingkang saget ndadosaken iman kapitadosan kita dados ringkih. Wonten kathah piwucal-piwucal ingkang nyasaraken lan mbingungaken, ingkang saget murugaken iman kapitadosan kita dados mboten teguh. Lan wonten kathah prakawis-prakawis ingkang nyengsemaken ingkang saget murugaken iman kapitadosan kita mboten teguh, dados ringkih. Pramila menika mboten gumun menawi wonten kathah tiyang ingkang mboten saget njagi iman kapitadosanipun. Nanging pamiyarsa, Gusti Allah ngersaaken supados kita tetep setia dhumateng panjenenganPun. Kados ingkang dipun ngandikaaken dening Gusti, makaten: ( Wahyu 2:10 ) : "Kowé aja wedi karo kasangsaran sing sedhéla menèh bakal nekani kowé. Lan Iblis bakal nglebokaké wong panunggalanmu sawetara ana ing pakunjaran kanggo nyoba kowé. Kowé bakal nandhang kasusahan sepuluh dina lawasé. Tetepa setya marang Aku, senajan nganti tumeka ing pati; temahan kowé bakal Dakganjar urip sejati kang asipat langgeng, minangka makuthaning kemenanganmu. Pamiyarsa. Wonten pangandikanipun Gusti menika sampun cetha, ganjaran saking gesang ingkang setya dhumateng Gusti inggih menika makuthaning gesang. Makuthaning gesang inggih menika makutha ingkang badhe kita tampeni nbenjang ing wekdal kita sampun tilar ndonya, ing wekdal kita sampun pejah kita badhe nampeni makuthaning gesang ingkang arupi gesang langgeng. Menapa panjenengan tetep pitados dhumateng Gusti Allah ngantos panjenengan pejah ? menapa panjenengan tetep setya dhumateng Gusti selaminipun gesang? Namung panjenengan piyambak ingkang pirsa, nanging pangajab kula panjenengan lan kula tetep setya dhumateng Gusti Allah ngantos mbejang menapa kemawon, ngantos selaminipun gesang. Pamiyarsa. Wonten setunggaling carios ingkang nyariosaken tiyang sepuh kalih ingkang saestu setya ngrantos janjinipun Gusti. Tiyang menika naminipun simeon, tiyang ingkang mursid. Lan ingkang setunggal naminipun Hana, Hana menika nabi wanita, piyambakipun randha, lan setya dhumateng
Gusti. Mangga kita mirengaken pandonganipun tiyang-tiyang kalawau ing wekdal piyambakipun kepanggih kaliyan bayi Yesus ing pedalemanipun Gusti. Makaten cariosipun: ( Lukas 2:21-38 ) 2:21 Sawisé umur wolung dina, Sang Bayi nuli ditetaki, lan ditetepaké asmané: Yésus, yakuwi jeneng sing dingandikakaké malaékat marang Maryam, sadurungé ngandheg Sang Bayi mau. 2:22 Bareng wis tekan wektuné, Yusuf lan Maryam nuli nindakaké upacara miturut prenataning agama sing kadhawuhaké déning Nabi Musa. Sang Bayi banjur digawa menyang Yérusalèm, arep disaosaké marang Pangéran. 2:23 Awit ana tulisan ing Kitab Suci, sing uniné mengkéné: "Kabèh anak lanang mbarep kudu kapiji kagem Gusti Allah." 2:24 Déné enggoné Yusuf lan Maryam padha lunga menyang kutha Yérusalèm kuwi uga arep nyaosaké kurban, yakuwi manuk dara sajodho, utawa piyik dara loro, miturut dhawuh prenatané Allah ing Kitab Suci. 2:25 Nalika semana ing kutha Yérusalèm ana wong jeneng Siméon, wong mursid, sing ngabekti marang Pangéran, lan nganti-anti, mbésuk kapan Gusti Allah enggoné paring keslametan marang bangsa Israèl. Siméon kuwi wong sing kapenuhan ing Roh Suci, 2:26 lan kaparingan wangsit déning Roh Suci, yèn ora bakal mati, sadurungé weruh Sang Mèsias,( Mèsias, tegesipun "Kang Jinebadan.") sing dijanjèkaké déning Pangéran. 2:27 Saka panuntuning Sang Roh Suci mau, Siméon mlebu ing Pedalemané Allah, nalika Yusuf lan Maryam nggawa Sang Bayi iya mlebu ing Pedalemané Allah arep disaosaké marang Pangéran, manut prenatané agama Yahudi. 2:28 Siméon banjur nyandhak Sang Bayi mau, dibopong klawan memuji marang Pangéran: 2:29 "Dhuh Pangéran, samenika Paduka sampun netepi janji. Keparenga samenika abdi Paduka tilar-donya klawan tentrem. 2:30 Awit mripat kawula sampun ningali piyambak Juru Wilujeng peparing Paduka. 2:31 Ingkang Paduka cawisaken kanggé kawilujenganipun sedaya bangsa: 2:32 kados pepadhang ingkang madhangi marginipun bangsa-bangsa sanès, supados sami sowan dhateng Paduka. Inggih menika pepadhang, ingkang njalari umat Paduka Israèl dipun urmati déning para bangsa." 2:33 Yusuf lan Maryam padha gumun, krungu apa sing diucapaké déning Siméon bab Bayi mau. 2:34 Siméon nuli mberkahi Yusuf, Maryam lan Sang Bayi mau, lan kandha marang Maryam: "Bocah iki dikersakaké déning Pangéran, dadi jalarané tiba lan tanginé wong akèh ing Israèl, lan dadi pratandha saka Pangéran, sing bakal dibantah déning wong akèh.
2:35 Srana mengkono bakal kabukak wewadi-wewadi sing sumimpen ana ing atiné wong akèh. Kowé dhéwé bakal ngrasakaké sedhih, nganti atimu kaya tinuwek déning pedhang sing landhep." 2:36 Ing kono uga ana nabi wadon sing wis tuwa banget, jenengé nabi mau Hanna, anaké Fanuèl, saka taler Asyèr. Sawisé kawin pitung taun lawasé, 2:37 Hanna mau dadi randha. Umuré saiki wis wolung puluh papat taun. Hanna presasat ora tau mingsed saka Pedalemané Allah. Ana ing kono Hanna mau rina wengi ngabekti marang Gusti Allah, klawan ndedonga lan pasa. 2:38 Nalika Hanna mau iya teka ing Pedalemané Allah, banjur memuji marang Gusti Allah, sarta nyritakaké bab Sang Bayi mau marang wong kabèh, sing uga padha nganti-anti mbésuk kapan Gusti Allah enggoné arep ngluwari kutha Yérusalèm. Pamiyarsa. Menika kalawau cariospun tiyang kalih ingkang naminipun Simeon lan Hana. Ing wekdal simeon ningali sang bayi Yesus, piyambakipun mangertos menawi janjinipun Gusti Allah, sampun dipun tetepi. Simeon mboten badhe pejah sakderengipun ningali sang juru wilujeng, lan Simeon kanthi setya ngrantos janjinipun Gusti menika. Lajeng tiyang ingkang setunggal malih naminipun Hana. Hana nabi wanita menika ugi bingah sanget, amargi ing wekdal yuswanipun sampun sepuh, piyambakipun taksih kaparingan wewengan ningali sang juru wilujeng jagat ingkang asmanipun Yesus Kristus lumantar mripatipun piyambak. Hana menika nabi wanita ingkang setya, piyambakipun mboten nate mingset saking pedalemanipun Allah. Rinten dalu piyambakipun ngibadah kanthi cara nindakaken pasa lan ndedonga. Yuswanipun Hana sampun wolung ndasa tahun ing wekdal piyambakipun kepanggih kaliyan sang bayi Yesus, lan piyambakipun saestu ngaturaken panuwun. Pamiyarsa. Simeon lan Hana menika tiyang-tiyang ingkang pitados ngantos selaminipun gesang. Tamtu tiyang ingkang kados makaten menika ingkang nampeni makuthaning gesang kados ingkang dipun janjekaken dening Gusti Allah dhumateng kita ugi. Kita badhe nampi makuthaning gesang, menawi kita setya ngantos selaminipun gesang. Kita mboten perlu ajrih dhumateng pepalang ingkang kedah kita adhepi, amargi Gusti Allah tansah nganthi kita. Gusti Allah setya dhumateng janji prasetyanipun. Pamiyarsa, menapa ing wekdal menika iman kapitadosan panjenengan saweg kadadar dening Gusti ? menapa iman kapitadosan panjenengan ing wekdal menika saweg ngadhepi pepalang ? menawi inggih, mangga panjenengan emut menapa ingkang dipun serat dening rasul Paulus, ingkang ungelpun makaten:
Kolose 1:23 Mulané kowé padha tetepa setya nganggo dhasar precaya sing kuwat, lan aja nganti ninggal pengarep-arep sing wis kokrungu saka Injil. Aku, Paulus, dadi abdiné Injil kuwi, iya Injil sing wis diwartakaké marang saben wong ing salumahing bumi. Pamiyarsa. Mugi pangandikanipun Gusti ingkang nembe kita pirengaken menika ngiyataken kapitadosan kita lan kita gadhah janji dhumateng Gusti badhe tetep setya dhumateng Gusti Allah ngantos selaminipun gesang. Amin. Mangga kita ndedonga: Dhuh Allah Rama kawula ingkang adhedhampar wonten ing kraton swarga, kawula ndedonga tumrap sanak sedherek kawula ingkang ngadhepi pepalang tumrap iman kapitadosanipun, mugi paduka paring kekiyatan lan mugi pangandikanipun Gusti ingkang sampun dipun pirengaken lan dipun waos ngemutaken piyambakipun, kanthi makaten iman kapitadosanipun sanak sedherek kawula menika tetep kiyat lan sanak sedherek kawula menika tetep setya dhumateng paduka. Linambaran asmanipun Gusti Yesus kristus, kawula ndedonga Pamiyarsa. Makaten kalawau gegilutan ingkang sampun dipun andharaken dening ibu arin, tiyang ingkang setya dhumateng Gusti, ingkang badhe nampeni makutha ing gesang inggih menika gesang langgeng, mangga kita tetep pitados dhumateng Gusti ngantos selaminipun gesang. Lan mugi pangandikanipun Gusti menika ngiyataken iman kapitadosan kita. iman